Nuuskommentaar: Is Poetin ’n held of skurk?Pres. Wladimir Poetin van Rusland. As daar een saak is waaroor die wêreld nooit konsensus sal bereik nie, is dit of pres. Wladimir Poetin eintlik ’n held of ’n skurk is. Menings is baie selde op feite gebaseer, en is eintlik opvattings wat sterk deur propaganda en fopnuus beïnvloed is. Dit hang ook saam met die feit dat die gees van die Koue Oorlog nog baie mense se denke oorheers. Die vraag het weer aktueel geword ná presidente Poetin en Donald Trump skynbaar heel vriendelike gesprekke gevoer het, en nadat die Nederlandse politikus, Geert Wilders, teen Russefobia en ’n afkeer aan Poetin gemaan het. Ná die ontmoeting tussen Trump en Poetin het ’n Rasmussenpeiling getoon dat 52% van die Amerikaanse kiesers aangedui het dat hulle met Trump saamstem dat dit beter is om vriendskaplike verhoudinge met die Russe te hê as om altyd met hulle haaks te wees. Altesaam 27% het nie saamgestem nie en 21% kon nie ’n mening uitspreek nie. Die steun vir Rusland was baie sterker onder Republikeine (75%) as onder Demokrate (29%). Onlangs nog het die meeste Amerikaners aangedui dat hulle Rusland as ’n groter bedreiging as China beskou. Die volgende aanhaling uit die Nederlandse WNL beskryf die agtergrond goed waarteen Rusland en Poetin so wyd in die Weste gewantrou word: “Er gaat bijna geen dag voorbij of het gaat wel weer over het grote gevaar Rusland. Het land zou verkiezingen hier beïnvloeden met nepnieuws [fopnuus] en hacks, de NAVO stuurt bataljons richting de grens met het immense land en Poetin wordt afgeschilderd als een dictator.” Dié paragraaf dien as inleiding tot ’n splinternuwe artikel oor die jongste, positiewe uitlatings van Wilders oor Rusland en Poetin. Wilders se standpunt en planne word soos volg opgesom: “PVV-leider Geert Wilders vindt het genoeg geweest en wil een ander geluid laten horen. Dat wil hij volgend jaar hoogstpersoonlijk overbrengen in het parlement van Rusland, de Doema. ‘Rusland is geen vijand en dat moeten we er ook niet van maken,’ zegt hij in een interview met Elsevier Weekblad.” Donald Trump. Foto: AP Photo/Pablo Martinez Monsivais Wilders se sienings soos hy dit nou uitgespreek het, is nie heeltemal nuut nie. Reeds sedert 2014 is gereeld oor sy sienings oor Rusland en Poetin gerapporteer. Daar is gereeld bespiegel oor wat die aantrekkingskrag (al is dit eensydig) tussen Wilders en Poetin is. Onder meer is geskryf dat nie een gestop kan word nie (wat as ’n baie slegte ding beskryf is). Tydens verkiesings het opponerende politici selfs so ver gegaan om kiesers ’n afkeer in Wilders te probeer gee deur te sê ’n stem vir Wilders is ’n stem vir Poetin. In Januarie vanjaar is berig dat Wilders ’n bloutjie by Poetin geloop het toe Wilders hulp gevra het om die establishment in die komende verkiesing te vernietig. Die gesprek sou gesneuwel het omdat Poetin se tolke nie die woord “gedoog” geken het nie, en dit dus gelyk het of Wilders met sy eertydse gedoogde steun aan die regering, sélf deel van die establishment was. (Gedoogde steun is min of meer wat die EFF nou aan koalisies op munisipale vlak gee om die ANC uit die kussings te lig, maar nie self aan die regering deelneem nie.) Daar is nog geen duidelike aanduiding dat Poetin enige erg aan Wilders het nie. In Suid-Afrika is dit duidelik dat gevestigde rubriekskrywers wat in die verlede bloot ongemotiveerd na Rusland en Poetin verwys het, dit nie meer kan doen sonder om hulle ’n stroom kritiek (dikwels georkestreerd en onder meer deur individue wat vanaf dieselfde IP-adres, verskillende briewe met verskillende e-posadresse instuur) op die hals te haal nie. Soms lyk dit of die Kremlin se propagandadiens in St Petersburg ten diepste betrokke is. Aan die ander kant, om tyd te bestee aan die motivering van kritiek op Poetin en Rusland, het dieselfde reaksie tot gevolg. Vir baie Poetin-ondersteuners is die jongste skynbare toenadering tussen Poetin en Trump baie goeie nuus, aangesien daar baie mense is wat tegelyk ondersteuners van die twee presidente is. Feit bly, vir baie mense bly Rusland die nuwe Sowjet-Unie en instinktief die vyand. Die Russe se beweerde inmenging in Westerse verkiesings bly dus ’n teer punt.